Arantza Ruiz

Arantza Ruiz Miguélez (Zalla, Bizkaia, 1976) bizkaitar kazetaria eta telebista aurkezlea da. Hamasei urtez Radio Euskadiko langilea izandakoa, 2015etik 2021era hainbat saiotako aurkezlea izan zen ETB2n, besteak beste La noche en jake eztabaida saioarena eta Qué me estás contando arratsaldeko magazinarena. 2021eko otsailean EITBko albistegien zuzendari orokorra izango zela iragarri zen.

Ibilbidea 
Hamasei urtez Radio Euskadin aritu zen, 1999an bekadun hasi zenetik 2015era arte. Ibilbide horretan emisorako albistegi nagusiak gidatu zituen, besteak beste Boulevard, Ganbara eta Crónica de Euskadi saioak. 2015ean Radio Euskaditik kaleratua izan zen, eta telebistan lanean hasi zen.

2015etik 2016ra En Jake saioko aurkezlea izan zen ETB2n, Xabier Lapitzekin batera, eta 2016ko udan Teleberri albistegiaren asteburuko edizioan ordezko aurkezle lanak egin zituen. 2016-2017 denboraldian La noche en jake eztabaida saioa ere aurkeztu zuen. 2017ko udan La Imagen de Mi Vida programa aurkeztu zuen. 2017-2018 denboraldian 7 Días eztabaida saioa gidatu zuen, Estibaliz Ruiz de Azuarekin batera. 2018tik 2019ra 360º markapean bi eztabaida saio aurkeztu zituen, Tú decides eta Punto de vista. 2019ko irailean Qué me estás contando arratsaldeko magazin saioa aurkezten hasi zen. 2020ko irailean hasi zen denboraldian ere aurkezle lanak egin zituen, 2021eko otsailera arte. Telebistako aurkezle lanetan zebilela aktualitate edo elkarrizketa saio bereziak aurkeztu zituen, eta berriemaile berezi gisa ere jardun zuen.

2021eko otsailean EITBren administrazio kontseiluak organigrama berria iragarri zuen, hainbat izendapen aditzera emanda. Horien artean, Arantza Ruiz EITBko albistegien zuzendari orokorra izango zela jakinarazi zen. Postu berria da, eta EITB taldeko hedabide guztien ardura izango du.

Bizitza pertsonala 
Zallan jaioa izan arren, Gueñesen bizi da. Ezkonduta dago eta bi semeren ama da.

Lanak

Telebista saioak

Irratsaioak

Erreferentziak 

Bizkaiko kazetariak
Bizkaiko telebista aurkezleak
Zallatarrak
ETB 2ko aurkezleak